Document ID: 32009D0592

PADOMES LĒMUMS
(2009. gada 13. jūlijs),
ar ko groza Lēmumu 2009/290/EK par Kopienas vidēja termiņa finansiālās palīdzības piešķiršanu Latvijai
(2009/592/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 332/2002 (2002. gada 18. februāris), ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (1), un jo īpaši tās 5. panta otro daļu saistībā ar tās 8. pantu,
ņemot vērā Komisijas priekšlikumu, kas sniegts pēc apspriešanās ar Ekonomikas un finanšu komiteju (EFK),
tā kā:
(1)
Ar Lēmumu 2009/289/EK (2) Padome nolēma piešķirt Latvijai savstarpējo palīdzību. Ar Lēmumu 2009/290/EK (3) Padome nolēma piešķirt Latvijai vidēja termiņa finansiālo palīdzību.
(2)
Latviju skar tik liela apjoma un intensitātes finanšu krīze, ka ir jāpārskata ekonomiskie nosacījumi, kas bija paredzēti kā priekšnoteikums Kopienas finanšu palīdzības līdzekļu maksājumiem, lai ņemtu vērā to, kā būtiskais IKP samazinājums ietekmē budžetu.
(3)
Tāpēc Lēmums 2009/290/EK ir attiecīgi jāgroza,
IR PIEŅĒMUSI ŠO LĒMUMU.
1. pants
Lēmumu 2009/290/EK groza šādi.
1)
Lēmuma 3. panta 5. punkta a) apakšpunktu aizstāj ar šādu apakšpunktu:
“a)
ieviest precīzi noteiktu vidēja termiņa fiskālo programmu, lai samazinātu valsts kopbudžeta deficītu zemāk par Līgumā paredzēto atsauces līmeni 3 % no IKP atbilstoši grafikam un konsolidācijas plānam, kas atbilst Padomes ieteikumiem Latvijai un ko pieņēma saskaņā ar pārmērīga budžeta deficīta novēršanas procedūru;”.
2)
Lēmuma 3. panta 5. punkta b) apakšpunktu aizstāj ar šādu:
“b)
ieviest 2009. gada budžetu un pieņemt 2010. gada budžetu ar ilgtspējīgiem pasākumiem, kas atbilst konsolidācijas plānām;”.
2. pants
Šis lēmums ir adresēts Latvijas Republikai.
3. pants
Šo lēmumu publicē Eiropas Savienības Oficiālajā Vēstnesī.
Briselē, 2009. gada 13. jūlijā

Labels: 19
5
0
18
15